ПОЛИТИКА ЗА СДЕЛКИ СЪС ЗАИНТЕРЕСОВАНИ И СВЪРЗАНИ ЛИЦА

НА „БЪЛГАРСКИ ТРАНСПОРТЕН ХОЛДИНГ“ АД

Чл. 1. Управителният съвет на “Български транспортен холдинг” АД предварително проучва и одобрява осъществяването на сделки от дружеството или неговите дъщерни предприятия, които могат да окажат съществено влияние върху финансовите позиции на дружеството.

Чл. 2. Решенията за инвестиции в други дружества се придружават от обосновани и мотивирани становища и анализ на очаквания ефект. Управителният съвет обръща специално внимание на сделките, в които един или повече от неговите членове имат собствен интерес или на свързани с тях лица.

I. ИЗБЯГВАНЕ И РАЗКРИВАНЕ НА КОНФЛИКТИ НА ИНТЕРЕСИ

Чл. 3. Потенциален конфликт на интереси съществува тогава, когато дружеството възнамерява да осъществи сделка с юридическо лице, в което член на управителния или контролен орган или свързани (заинтересовани) с него лица имат финансов интерес или са членове на управителен или надзорен орган на насрещната страна.

Чл. 4. Заинтересовано лице е всеки член на управителния или контролен орган, включително лицата - представители на юридическо лице; акционер, който пряко и/или непряко притежава най-малко 25 на сто от гласовете в общото събрание на дружеството или го контролира, както и свързаните с тях лица; при сделки на дъщерно дружество заинтересовано лице е всеки член на управителния или контролен орган на дъщерното дружество, включително лицата - представители на юридическо лице; акционер, който пряко и/или непряко притежава най-малко 25 на сто от гласовете в общото събрание на дружеството както и свързаните с тях лица; когато те:

1. са страна, неин представител или посредник по сделката или в тяхна полза се извършват сделките или действията, или

2. притежават пряко и/или непряко поне 25 на сто от гласовете в общото събрание или контролират юридическо лице, което е насрещна страна, неин представител или посредник по сделката или в чиято полза се извършват сделките или действията;

3. са членове на управителни или контролни органи, представители на юридически лица, членове на такива органи или прокуристи на юридическо лице по т. 1 и 2.

Чл. 5. Членовете на управителния или контролен орган трябва да избягват и да не допускат реален или потенциален конфликт на интереси.

Чл. 6. Членовете на управителния или контролен орган трябва незабавно да разкриват конфликти на интереси и да осигуряват на акционерите достъп до информация за сделки между дружеството и членове на управителния или контролен орган или свързани с него лица.

Чл. 7. Ако член на управителния или контролен орган или свързано с него лице е заинтересувано от поставен на разглеждане въпрос, той уведомява писмено председателя на съвета и не участва във вземането на съответното решение.

Чл. 8. Членът на управителния или контролен орган няма да се опитва да влияе по какъвто и да е начин на решението по тази сделка.

Чл. 9. Компетентният орган взема решението при установяване на определени критерии за обективната справедливост на сделката, интереса на мениджърите в нея, евентуалната бъдеща полза за акционерите и обосновава степента на значимост на сделката за интересите и постигане на целите на дружеството.

Чл. 10. В решението се посочват съществените условия на сделката, включително страни, предмет и стойност, очаквана печалба, както и в чия полза се извършва сделката.

Чл. 11. Лицата, които управляват и представляват дружеството, без да бъдат изрично овластени за това от Общото събрание на акционерите, не могат да извършват сделки, в резултат на които дружеството придобива, прехвърля, получава или предоставя за ползване или като обезпечение под каквато и да е форма активи на обща стойност над 1/3 от по-ниската стойност на активите съгласно последния одитиран или последния изготвен счетоводен баланс на дружеството или над 2 на сто от по-ниската стойност на активите, съгласно последния одитиран или последния изготвен счетоводен баланс на дружеството, когато в сделките участват заинтересовани лица.

Чл. 12. Лицата, които управляват и представляват дружеството, без да бъдат изрично овластени за това от Общото събрание на акционерите, не могат да извършват сделки, в резултат на които възникват задължения за дружеството към едно лице или към свързани лица на обща стойност над 1/3 от по-ниската стойност на активите съгласно последния одитиран или последния изготвен счетоводен баланс на дружеството, а когато задълженията възникват към заинтересовани лица или в полза на заинтересовани лица – над 2 на сто от по-ниската стойност на активите, съгласно последния одитиран или последния изготвен счетоводен баланс на дружеството.

Чл. 13. Лицата, които управляват и представляват дружеството, без да бъдат изрично овластени за това от общото събрание на акционерите, не могат да извършват сделки, в резултат на които вземанията на дружеството към едно лице или към свързани лица надхвърлят 1/3 от по-ниската стойност на активите съгласно последния одитиран или последния изготвен счетоводен баланс на дружеството, а когато длъжници на дружеството са заинтересовани лица – над 1 0 на сто от пониската стойност на активите, съгласно последния одитиран или последния изготвен счетоводен баланс на дружеството.

Чл. 14. Сделките на дружеството с участието на заинтересовани лица, извън горепосочените, подлежат на предварително одобрение от управителния орган на дружеството.

Чл. 15. Сделки, които поотделно са под определените по-горе прагове, но в съвкупност водят до имуществена промяна, надвишаваща тези прагове, се разглеждат като едно цяло, ако са извършени в период три календарни години и в полза на едно лице или на свързани лица, съответно ако страна по сделките е едно лице или свързани лица. В тези случаи на одобрение от общото събрание на акционерите подлежи действието или сделката, с които се преминават определените прагове.

Чл. 16. За да бъде овластен от общото събрание на акционерите да извърши сделка по чл. 114, ал. 1 от ЗППЦК, управителният орган изготвя мотивиран доклад за целесъобразността и условията на сделката. Докладът е част от материалите, предоставяни на акционерите при свикване на общото събрание.

Чл. 17. В случаите на придобиване или разпореждане с дълготрайни активи общото събрание взема решение с мнозинство 3/4 от представения капитал, а в останалите случаи – с обикновено мнозинство. И в двата случая заинтересованите лица не могат да упражняват правото си на глас. Изключение от приетата процедура се допуска в случаите на сделки, извършени при осъществяване на обичайната търговска дейност на дружеството, включително при сключване на договори за банкови кредити и предоставяне на обезпечения, освен ако в тях участват заинтересовани лица; когато холдингът кредитира дъщерно дружество или когато дъщерно дружество предоставя депозити на холдинга при условия не по-неблагоприятни от пазарните за страната; а също в случаите, когато е налице договор за съвместно предприятие.

Чл. 18. В случаите, когато дъщерно дружество предостави депозит на холдинга по горния ред, дружеството е длъжно да уведоми за това Комисията за финансов надзор по реда на закона.

Чл. 19. Сделките за разпореждане, в които участват заинтересовани лица и които надвишават определените по-горе прагове, могат да бъдат извършвани само по пазарна цена. В такива случаи оценката се извършва от управителния орган на дружеството, а в определени от закона случаи – от независими експерти с необходимата квалификация и опит, определени от съвета на директорите.

II. ДЕКЛАРИРАНЕ НА ИНФОРМАЦИЯ

Чл. 20. Членовете на управителните и контролни органи са длъжни да декларират пред дружеството информация за юридическите лица, в които притежават пряко или непряко поне 25 на сто от гласовете в общото събрание или върху които имат контрол; за юридическите лица, в чиито управителни или контролни органи участват, или чиито прокуристи са; за известните им настоящи и бъдещи сделки, за които считат, че могат да бъдат признати за заинтересовани лица. Тази информация те предоставят и на Комисията за финансов надзор и Българска фондова борса. Същите лица са длъжни да предоставят или актуализират декларацията в 7-дневен срок от настъпване на съответните обстоятелства.

III. СДЕЛКИ С АКЦИИ НА ДРУЖЕСТВОТО

Чл. 21. Членовете на управителните и контролни органи и лицата, тясно свързани с тях, уведомяват писмено “Български транспортен холдинг” АД и Комисията за финансов надзор за сключените за тяхна сметка сделки с акции, издадени от дружеството, или други финансови инструменти, свързани с тези акции, когато в рамките на една календарна година стойността на тези сделки надхвърля 5000 евро. Уведомяването се извършва в срок 3 работни дни след датата на сделката. “Български транспортен холдинг” АД дава публичност на полученото уведомление в същия срок.

Чл. 22. Членовете на управителния или контролен орган не могат да сключват сделки за собствена сметка или за сметка на трета страна, пряко или косвено, по отношение на акциите на дружеството по време на забранителен период от 30 календарни дни преди обявяването на междинния финансов отчет или годишния доклад за дейността на дружеството.

IV. ПРОСПЕКТ ЗА ПУБЛИЧНО ПРЕДЛАГАНЕ НА ЦЕННИ КНИЖА

Чл. 23. Когато публикува проспект за предлагане на ценни книжа, холдингът предоставя информация за акционерите със значително участие и данни за сделките със свързани (заинтересовани) лица. Тази информация се публикува и в резюмето на проспекта за публично предлагане на ценни книжа.

Чл. 24. Когато публикува проспект за предлагане на ценни книжа, дружеството предоставя информация дали е налице разводняване на стойността на акциите, а именно когато има или би могло да има съществена разлика между цената на ценните книжа при публичното предлагане и цената, която членовете на съвета на директорите или свързани с тях лица са заплатили за акции на емитента през последните 5 години или които те имат правото да придобият, като в този случай се посочва сравнителна информация между цената, по която инвеститорите ще придобият ценни книжа при публичното предлагане, и цената, по която са придобили или ще придобият ценни книжа посочените лица.

V. ИНФОРМАЦИЯ ЗА СКЛЮЧЕНИ СДЕЛКИ

Чл. 25. “Български транспортен холдинг” АД разкрива своевременна и пълна информация относно предприетите от членовете на съвета на директорите действия по сключване на сделки и/или разпореждане с активи с над определена от закона стойност, за които са овластени от общото събрание на акционерите, постигнатите резултати и друга важна информация, която не представлява вътрешна информация, в специална секция на интернет страницата на дружеството.